
Tüzelőanyagok minőségi vizsgálata és felhasználási lehetőségeinek javítása a cementgyártásban

Kulcsszavak: RDF; Alternatív tüzelőanyag; Hulladék
Kutatásom célja az alternatív tüzelőanyagok minőségi vizsgálata és felhasználási lehetőségeinek javítása a cementgyártásban. A mintákat a feldolgozás során szemcseméreteloszlás alapján öt frakcióra osztottam: 10 mm alatti, 10-20 mm, 20-30 mm, 30-40 mm, és 40 mm feletti tartományokra. Minden frakció esetében megvizsgáltam a tömeg-eloszlást, nedvességtartalmat, hamutartalmat, fűtőértéket, valamint a nehézfém- és klórtartalmat. Eredményeim szerint a különböző szemcseméretű frakciók minőségi paraméterei jelentősen eltérnek. Megállapítható, hogy ha az anyagot két fő frakcióra bontjuk (30 mm alatti és 30 mm feletti tartományokra), a kisebb frakció gyengébb minőségű, míg a nagyobb frakció jobb minőségű tüzelőanyagot biztosít. Ez a különbség előnyt jelenthet a cementgyártásban, mivel lehetővé teszi a tüzelőanyagellátás precízebb szabályozását. A kutatás következtetéseként kimondható, hogy a két elválasztott frakció adalékként való használatával a beérkező inkonzisztens RDF paraméterei megfelelő adagolás mellett konstans minőségre állíthatók. Ezzel a módszerrel a cementgyár működése stabilabbá és jobban szabályozhatóvá válik.



